इलेक्ट्रानिक्स एवं आईटी मंत्रालय
कोविड-पश्चात् की विश्व व्यवस्था भारत को नए अवसर प्रदान करती है: यूएसआईबीसी के इंडिया आइडियाज़ शिखर सम्मेलन में बोले सूचना प्रौद्योगिकी राज्य मंत्री श्री राजीव चंद्रशेखर
“हमारी सेमी कंडक्टर रणनीति बहुआयामी है और कुछ वर्षों में ये भारत को इस क्षेत्र के एक प्रमुख खिलाड़ी के रूप में स्थापित कर देगी”: श्री राजीव चंद्रशेखर
“प्रधानमंत्री श्री नरेन्द्र मोदी ने हमें लक्ष्य दिया है कि भारत को स्किल कैपिटल के रूप में उभरना चाहिए”: श्री राजीव चंद्रशेखर
इलेक्ट्रॉनिक्स और आईटी, कौशल विकास और उद्यमिता राज्य मंत्री श्री राजीव चंद्रशेखर, यूएस-इंडिया बिजनेस काउंसिल  द्वारा आयोजित इंडिया आइडियाज़ समिट में शामिल हुए और विनिर्माण अर्थव्यवस्थाएं बनाने को लेकर बात की।
अपने उद्घाटन भाषण में श्री चंद्रशेखर ने प्रौद्योगिकी से संचालित होने वाले दुनिया के सबसे बड़े टीकाकरण कार्यक्रम  की तरक्की का जिक्र किया, जो अभी भारत में चल रहा है। उन्होंने 930 मिलियन लोगों के टीकाकरण की शानदार उपलब्धि पर प्रकाश डाला और ये पुष्ट किया कि दिसंबर तक 1.3 बिलियन लोगों के टीकाकरण का लक्ष्य जल्द ही पूरा कर लिया जाएगा।
उन्होंने इस कार्यक्रम की सफलता का श्रेय प्रधानमंत्री श्री नरेन्द्र मोदी के विज़न को दिया, जिन्होंने अब तक के इस सबसे बड़े टीकाकरण अभियान को चलाने के लिए सूचना प्रौद्योगिकी का लाभ उठाने पर जोर दिया। कोविन जैसे मंच को तेजी से विकसित किए जाने ने न सिर्फ इस अभियान को एक मजबूत रीढ़ दी है, बल्कि लोगों को सशक्त बनाने के लिए एक उपकरण का काम भी किया है, और अब विभिन्न सरकारें इसका उपयोग करना चाह रही हैं। उन्होंने कहा कि ये प्रधानमंत्री श्री नरेन्द्र मोदी के नेतृत्व में तेजी से उभर रहे नए भारत का प्रतीक है।
डिजिटल अर्थव्यवस्था पर कोविड महामारी के असर और आगे की रूपरेखा के बारे में बोलते हुए श्री चंद्रशेखर ने बताया कि “कोविड-पश्चात की विश्व व्यवस्था भारत को नए अवसर प्रदान करती है क्योंकि अब दुनिया नई भरोसेमंद वैश्विक मूल्य श्रृंखलाओं की ओर निगाह रखे हुए है”। उन्होंने इसे भारत में टेक इंडस्ट्री के लिए एक "वाई2के जैसा पल", एक बड़ा मोड़ करार दिया। उन्होंने कहा कि दुनिया भर में डिजिटलीकरण की दर तेज गति से बढ़ रही है और सिर्फ भारत में ही लगभग 800 मिलियन उपयोगकर्ता इंटरनेट से जुड़े हैं। ये संख्या जल्द ही 1 बिलियन का आंकड़ा पार करने वाली है क्योंकि श्री नरेन्द्र मोदी सरकार का लक्ष्य सार्वभौमिक इंटरनेट कवरेज हासिल करना है। इससे डिजिटल उत्पादों और सेवाओं की मांग बढ़ेगी और इसलिए डिजिटल अर्थव्यवस्था को बढ़ावा मिलेगा।
दोनों मंत्रालयों की महत्वपूर्ण भूमिकाओं पर जोर देते हुए श्री चंद्रशेखर ने टिप्पणी की - "इलेक्ट्रॉनिक्स और आईटी मंत्रालय के साथ-साथ कौशल विकास को भी महत्वपूर्ण भूमिका निभानी है क्योंकि भारत अगले 5 सालों में 1 ट्रिलियन डॉलर की डिजिटल अर्थव्यवस्था बनना चाहता है।"
इलेक्ट्रॉनिक्स विनिर्माण पर उन्होंने कहा कि सरकार कुल मिलाकर सेमी कंडक्टर और इलेक्ट्रॉनिक्स सिस्टम डिजाइन और विनिर्माण इको-सिस्टम विकसित करने के लिए एक नीतिगत रूपरेखा पर काम कर रही है जो भारत को इस क्षेत्र में एक प्रमुख खिलाड़ी के रूप में स्थित करेगा। उन्होंने कहा, "हम नीतिगत कार्रवाई के माध्यम से इस दायरे को विकसित करने की उम्मीद कर रहे हैं।"
एप्पल इंडिया के प्रबंध निदेशक श्री विराट भाटिया इस सत्र का संचालन कर रहे थे, उनके साथ बातचीत करते हुए श्री चंद्रशेखर ने सूचित किया कि अपनी नीति निर्माण प्रक्रिया में निजी और सार्वजनिक दोनों हितधारकों के साथ परामर्श करने को लेकर सरकार में खुलापन है। उन्होंने कहा, "नीति निर्माण के लिए परामर्शी दृष्टिकोण रखना हमारी सरकार के डीएनए में है। हरेक नीति उपभोक्ता की 'ईज़ ऑफ लिविंग' और 'ईज़ ऑफ डूइंग बिज़नेस' के दोहरे फायदों से प्रेरित है।” उन्होंने यूएसआईबीसी के सभी प्रतिनिधियों और सदस्यों को आश्वासन दिया कि “हम परामर्श के लिए तैयार हैं। हम लोगों के साथ जुड़ने के लिए तैयार हैं। इलेक्ट्रानिक्स एवं आईटी मंत्रालय में हम सलाहकार समूह बना रहे हैं, जहां शिक्षाविदों और उद्योग जगत के लोगों को साथ लाया जाएगा ताकि हमारा मार्गदर्शन हो सके।"
कुशल व्यक्तियों की तत्काल जरूरत के बारे में बोलते हुए, उन्होंने उल्लेख किया कि डिजिटलीकरण की तेज़ गति ने डिजिटल सेवाओं की मांग को बढ़ा दिया है, जो क्षमता से अधिक हो गई है, जिससे कुशल व्यक्तियों की अंतरिम कमी हो गई है। उन्होंने जिक्र किया कि "प्रधानमंत्री ने हमें लक्ष्य दिया है कि भारत को स्किल कैपिटल के रूप में उभरना चाहिए"। उन्होंने ये भी बताया कि कौशल युक्त करने को लेकर एक नए दृष्टिकोण पर काम हो रहा है, जिसमें पारंपरिक और हैरिटेज स्किल्स, उद्योग के ज्यादा करीबी जुड़ाव, रोजगार की सुगमता आदि पर ज्यादा जोर दिया जा रहा है ताकि कौशल प्रदान करने  और अतिरिक्त कौशल देने  को निरंतर साथ चलाया जा सके।